b'\n_START_ARTICLE_\nJoseph Maria Olbrich\n_START_PARAGRAPH_\nJoseph Maria Olbrich (22. joulukuuta 1867\xe2\x80\x938. elokuuta 1908) oli it\xc3\xa4valtalainen jugendia edustanut arkkitehti ja professori Darmstadtissa vuodesta 1899. Olbrich pyrki arkkitehtuurissaan vapauteen vanhoista tyyleist\xc3\xa4 sek\xc3\xa4 konstruktiivisuuteen. H\xc3\xa4n oli Otto Wagnerin oppilaista kuuluisin ja ty\xc3\xb6skenteli yhdess\xc3\xa4 t\xc3\xa4m\xc3\xa4n kanssa 1890-luvulla. Olbrichista tuli kohta Wienin Sezessionin arkkitehtipiirin johtaja. Yksi h\xc3\xa4nen p\xc3\xa4\xc3\xa4t\xc3\xb6ist\xc3\xa4\xc3\xa4n on h\xc3\xa4nen vuonna 1898 Sezessionille suunnittelemansa n\xc3\xa4yttelyrakennus. Vuonna 1899 h\xc3\xa4n siirtyi suurherttua Ernst Ludvigin toiveesta Olbrichin Darmstadtiin Mathildenh\xc3\xb6hen taiteilijasiirtokunnan johtajaksi ja suunnittelijaksi. Useimmat siirtokunnan rakennukset toteutettiin Olbrichin piirustusten perusteella. T\xc3\xa4ss\xc3\xa4 asemassa Olbrich saavuttikin suurimman maineensa. Asuintaloissa Olbrich yhdisteli englantilaista kaupunkiarkkitehtuuria ja mannermaista jugendia. Vaikka Olbrich oli kenties wienil\xc3\xa4isen jugendtyylin taiteellisesti lahjakkain edustaja, 1900-vuosikymmenen puoliv\xc3\xa4liss\xc3\xa4 h\xc3\xa4n ryhtyi suunnittelemaan aiempaa funktionalistisempia, ajan klassisoivaan, jugendin vastaiseen virtaukseen liittyvi\xc3\xa4 rakennuksia.'